# Rishi Sunak

Rishi Sunak (Southampton, 12 de maig de 1980) és un polític anglès que va exercir de primer ministre del Regne Unit des del 25 d'octubre de 2022 fins al 5 de juliol de 2024, dia en què el va rellevar del càrrec Keir Starmer, candidat del Partit Laborista.
Membre del Partit Conservador, ha estat membre del Parlament (MP) per Richmond, a Yorkshire, des de les eleccions generals de 2015. esdevenint Ministre d'Hisenda entre 2020 i 2022, en el govern de Boris Johnson. Anteriorment, va ser secretari parlamentari del Tresor entre 2019 i 2020. Va ser proclamat nou líder del partit conservador el 24 d'octubre de 2022 en substitució de Liz Truss.

## Primers anys i educació

Sunak va néixer el 12 de maig de 1980 a Southampton, de pares hindús africans d'ascendència índia punjabi, Yashvir i Usha Sunak i és el gran de tres germans. El seu pare va néixer i es va criar a la Colònia i Protectorat de Kenya (actual Kenya), mentre que la seva mare va néixer a Tanganyika. Els seus avis van néixer a la província del Panjab, a l'Índia Britànica, i van emigrar des de l'Àfrica oriental amb les seves famílies al Regne Unit a la dècada de 1960. El seu avi patern, Ramdas Sunak, era de Gujranwala (a l'actual Pakistan) i es va traslladar a Nairobi el 1935 per treballar com a empleat, on se li va unir la seva dona Suhag Rani Sunak, de Delhi, el 1937. El seu avi matern, Raghubir Sain Berry MBE, va treballar al Territori de Tanganyika com a funcionari d'Hisenda i va contreure un matrimoni concertat amb Sraksha, de 16 anys, nascuda a Tanganica, amb la qual va tenir tres fills. La família es va traslladar al Regne Unit el 1966, amb els recursos obtinguts per Sraksha amb la venda de les seves joies de casament. A Gran Bretanya, Raghubir Berry es va incorporar a l'Agència Tributària i, com a recaptador, va ser nomenat Membre de l'Orde de l'Imperi Britànic (MBE) a la llista d'honors de l'aniversari de 1988. Yashvir era metge generalista, i Usha era farmacèutica, i dirigia una farmàcia local.
Sunak va assistir a la Stroud School, una escola preparatòria a Romsey (Hampshire), i al Winchester College, un internat independent per a nois, del que va ser director. Durant les seves vacances d'estiu, va treballar com a cambrer en un restaurant de curri a Southampton. Va estudiar Filosofia, Política i Economia (PPE) al Lincoln College de la Universitat d'Oxford, on es va graduar amb un excel·lent el 2001. En la seva estada a la universitat, va realitzar unes pràctiques a la seu de la campanya conservadora.
Després de graduar-se, Sunak va treballar entre 2001 i 2004 com analista júnior per a Goldman Sachs. En 2006, va obtenir un Màster en administració d'empreses a la Universitat Stanford, on va ser becari Fulbright. Després de completar el seu MBA el 2006, va convertir-se en soci del Fons d'inversió lliure Children's Investment Fund Management fins al novembre de 2009, i l'octubre de 2010 es va unir al seu anterior cap Patrick Degorce i altres socis de Stanford al fons d'inversió Theleme Partners.

## Política

Membre del Partit Conservador, ha estat membre del Parlament (MP) per Richmond, a Yorkshire, des de les eleccions generals de 2015.
Va ser secretari parlamentari del Tresor entre 2019 i 2020 i Ministre d'Hisenda entre 2020 i 2022, en el govern de Boris Johnson. i com a tal va participar en la resposta del govern a la crisi del cost de la vida, la crisi del subministrament d'energia del Regne Unit i la crisi energètica global. Sunak va dimitir com a ministre el 5 de juliol de 2022, gairebé simultàniament a la renúncia de Sajid Javid com a secretari de salut, i va ser el segon dels 62 diputats conservadors a dimitir durant la crisi governamental que va culminar amb la renúncia de Johnson.
El setembre de 2022, Liz Truss va derrotar Sunak en unes eleccions de lideratge per succeir Boris Johnson, que havia dimitit a causa d'una crisi governamental. Truss fou nomenada primer ministre per la reina Isabel II dos dies abans de la seva mort, i quan el govern va anunciar retallades d'impostos i préstecs a gran escala, es va produir una gran inestabilitat financera que va fer revertir la major part de les mesures. Davant les creixents crítiques i la pèrdua de confiança en el seu lideratge, Truss va anunciar la seva dimissió com a líder del Partit Conservador el 20 d'octubre. Rishi Sunak va ser proclamat nou líder del partit el 24 d'octubre de 2022 sense necessitat de passar per la votació dels militants, ja que havia quedat com a únic candidat després de la retirada dels seus oponents, Boris Johnson el dia anterior i Penny Mordaunt en l'últim moment.

## Primer ministre del Regne Unit

Des del 25 d'octubre de 2022 és primer ministre del Regne Unit. Sunak va prendre possessió del càrrec enmig de la crisi del cost de la vida i la crisi del subministrament d'energia que va començar durant la seva cancelleria. Ha autoritzat ajuda exterior i enviaments d'armes a Ucraïna en resposta a la invasió russa del país.
El Partit Conservador liderat per Sunak va perdre més de 1.000 regidors durant les eleccions locals del 2023, mentre que el Partit Laborista i els Liberal Demòcrates van obtenir guanys significatius, resultant en els resultats electorals locals més pobres del seu partit des de les eleccions locals del 2019 durant el govern de Theresa May, i en una situació en què les enquestes situen als laboristes amb majoria absoluta, va avançar les eleccions generals al 4 de juliol.
Durant el seu govern es va restablir la prohibició del fracking, va millorar la situació econòmiva del Regne Unit amb la reducció d'impostos, l'augment de les pensions i la baixada de la inflació, i va donar suport a la política de Johnson de reduir la migració neta, continuant amb el pla d'enviar sol·licitants d'asil i immigrants il·legals a Ruanda per ser processats. Sunak va autoritzar ajuda i enviaments d'armes a Ucraïna en resposta a la invasió russa del país, i va prometre suport a Israel després dels atacs que van iniciar la guerra entre Israel i Hamàs, mentre que més tard va demanar un alto el foc a la Franja de Gaza.
El 22 de maig de 2024 va convocar les eleccions generals per a ser efectuades el 4 de juliol, avançant el final de la legislatura, previst per al 28 de gener de 2025, i va dimitir el 5 de juliol com a líder dels conservadors a la vista dels resultats, els pitjors de la història del partit. com a canceller, Sunak va rebre un alt nivell d'aprovació i popularitat en les primeres etapes de la pandèmia COVID-19 el 2020 i la seva popularitat va disminuir més tard enmig de la crisi del cost de la vida el 2022.

## Vida personal

Sunak és hindú, i va jurar com a diputat en la Cambra dels Comuns del Regne Unit sobre el Bhagavad Gita. A l'agost de 2009, es va casar amb Akshata Murty, filla del multimilionari indi N. R. Narayana Murthy, fundador de l'empresa tecnològica Infosys. Murty hi té una participació del 0,91% -valorada en uns 900 milions de dòlars (746 milions de lliures) l'abril del 2022-, que la converteix en una de les dones més riques de Gran Bretanya.
Sunak i Murty es van conèixer mentre estudiaven a la Universitat Stanford; tenen dues filles. Murty és directora de l'empresa d'inversions del seu pare, Catamaran Ventures. Són propietaris de la mansió Kirby Sigston, al poble de Kirby Sigston, al nord de Yorkshire, així com d'una casa a Kensington, al centre de Londres, un pis a Old Brompton Road, a Londres, i un àtic a Santa Monica, Califòrnia. Sunak és abstemi, i s'ha declarat fan de la Coca-Cola. Anteriorment Sunak va ser director de l'Escola de Ciències de l'Est de Londres, té un labrador anomenat Nova i és aficionat al criquet i a les carreres de cavalls.
El germà de Sunak, Sanjay, és psicòleg. La seva germana Raakhi és la cap d'estratègia i planificació d'Education Cannot Wait, el fons mundial de les Nacions Unides per a l'educació. Sunak és molt amic de l'editor polític de The Spectator, James Forsyth, a qui coneix des dels seus temps d'estudiant. Sunak va ser el padrí del casament de Forsyth amb la periodista Allegra Stratton, i són padrins dels fills de l'altre. L'abril del 2022 es va informar que Sunak i Murty s'havien traslladat del número 10 de Downing Street a una luxosa casa recentment reformada a l'oest de Londres. També el 2022 Sunak i Murty van entrar a la posició 222 de la Sunday Times Rich List, de les persones més riques del Regne Unit, amb una riquesa combinada estimada de 730 milions de lliures, la qual cosa converteix Sunak en el "primer polític de primera línia en entrar a la llista de rics".

## Referències

* 1 2 «Rishi Sunak ja és el primer ministre del Regne Unit». El Punt Avui, 25-10-2022 [Consulta: 25 octubre 2022].
* ↑ Rodés Almer, Juli. «Keir Starmer ja és primer ministre: "El país necessita fer un gran reset"». 324, 05-07-2024. [Consulta: 15 gener 2025].
* 1 2 «Richmond (Yorks) Parliamentary constituency» (en anglès). BBC News. [Consulta: 8 maig 2015].
* 1 2 «Sajid Javid resigns as chancellor amid Johnson reshuffle». TheGuardian.com, 13-02-2020. [Consulta: 14 febrer 2020].
* 1 2 «The Rt Hon Rishi Sunak MP» (en anglès). Gov.uk. [Consulta: 9 setembre 2022].
* 1 2 Winchester College Register 2014, page 846
* 1 2 «Prime Minister Boris Johnson: Who's in his cabinet?» (en anglès). BBC.com, 25-07-2019. [Consulta: 25 juliol 2019].
* ↑ «NR Narayana Murthy's son-in-law Rishi Sunak talks to TOI after winning UK election» (en anglès). The Times of India, 09-05-2015. [Consulta: 20 juliol 2016].
* 1 2 «Rishi Sunak serà el nou primer ministre del Regne Unit». 3/24, 24-10-2022.
* 1 2 3 4 Sunak, Rt Hon. Rishi (born 12 May 1980) (en anglès). A & C Black. DOI 10.1093/ww/9780199540884.013.U283888. ISBN 978-0-19-954088-4 [Consulta: 1r octubre 2019].
* 1 2 ; Espiner, Tom «Rishi Sunak: The 'whatever it takes' chancellor». BBC News, 10-07-2020 [Consulta: 10 juliol 2020].
* ↑ Team, ThePrint. «Punjab ancestry, Oxford graduate, 'proud Hindu' — all eyes on Rishi Sunak in UK PM race» (en anglès americà). ThePrint, 19-07-2022. [Consulta: 22 octubre 2022].
* ↑ Palod, Anjali. «Punjab to London Via Africa: All You Need To Know About Rishi Sunak's Family» (en anglès). TheQuint, 10-07-2022. [Consulta: 22 octubre 2022].
* 1 2 Judah, Ben «Take a Chancellor on me: Inside the world of Rishi Sunak». Tatler, 27-05-2020 [Consulta: 26 juny 2020].
* ↑ Puri, Anjali «UK Cabinet member Rishi Sunak on being British, Indian & Hindu at same time». Business Standard, 10-08-2015 [Consulta: 1r octubre 2019].
* ↑ «Punjab ancestry, Oxford graduate, 'proud Hindu' — all eyes on Rishi Sunak in UK PM race», 19-07-2022.
* ↑ Crouch, Giulia. «Are you Ready for Rishi? Everything to know about his background, wife and politics». Evening Standard, 18-07-2022. [Consulta: 18 juliol 2022].
* ↑ Ashcroft, Michael. Going for Broke: The Rise of Rishi Sunak. Biteback Publishing, 12 novembre 2020. ISBN 9781785906381 [Consulta: 23 setembre 2022].
* ↑ «Page 12 | Supplement 51365, 10 June 1988 | London Gazette | The Gazette». [Consulta: 24 octubre 2022].
* ↑ Gunn, Simon; Bell, Rachel. Middle Classes: Their Rise and Sprawl. Orion, 16 juny 2011, p. 109. ISBN 978-1-78022-073-4 [Consulta: 15 abril 2020].
* ↑ «Rishi Sunak». Eastern Eye [Consulta: 1r octubre 2019].
* 1 2 Edwardes, Charlotte «Meet the chancellor: the real Rishi Sunak, by the people who know him best». The Times, 01-08-2020 [Consulta: 11 setembre 2020].
* 1 2 Roy, Amit «Murthy son-in-law gets Hague's seat». The Telegraph, 20-10-2014 [Consulta: 1r octubre 2019].
* ↑ Slade, Darren «Rishi Sunak's mini-budget: Hampshire reaction». Andover Advertiser, 09-07-2020 [Consulta: 10 juliol 2020].
* 1 2 Sommerlad, Joe. «What do we know about Rishi Sunak’s banking career before he entered politics?» (en anglès). The Independent, 25-10-2022. [Consulta: 12 juliol 2024].
* ↑ «Sudha-Narayana Murthy's son-in-law Rishi Sunak wins polls as Conservative party member». The Economic Times, 09-05-2015 [Consulta: 9 maig 2015].
* ↑ Sinha, Kounteya. «Narayana Murthy's son-in-law Rishi Sunak enters British parliament with a thumping victory». The Times of India, 09-05-2015. [Consulta: 9 maig 2015].
* ↑ «NR Narayana Murthy's son-in-law Rishi Sunak talks to TOI after winning UK election» (en anglès). The Times of India, 09-05-2015. [Consulta: 20 juliol 2016].
* ↑ Nevett, Joshua. «Rishi Sunak and Sajid Javid quit Boris Johnson's cabinet» (en anglès). BBC, 05-07-2022. [Consulta: 31 maig 2024].
* ↑ Caroline Lowbridge. «Taking last public photos of the Queen was 'an honour and privilege'» (en anglès). BBC, 12-09-2022. [Consulta: 4 abril 2024].
* ↑ «Liz Truss dimiteix com a primera ministra del Regne Unit». El Temps, 20-10-2022. [Consulta: 4 abril 2024].
* ↑ Joshua Nevett i Brian Wheeler. «Local elections 2023: Tory losses a clear rejection of Rishi Sunak, says Labour». BBC, 06-05-2023. [Consulta: 4 abril 2024].
* ↑ «Rishi Sunak convoca las elecciones generales en el Reino Unido el 4 de julio». Publico, 23-05-2024. [Consulta: 23 maig 2024].
* 1 2 «Rishi Sunak convoca las elecciones generales en el Reino Unido el 4 de julio» (en castellà). Publico, 22-05-2024. [Consulta: 23 maig 2024].
* ↑ Morton, Becky. «Rishi Sunak brings back fracking ban in first PMQs». BBC, 26-10-2022. [Consulta: 30 maig 2024].
* ↑ «Sunak avança les eleccions generals al Regne Unit al 4 de juliol». 324, 22-05-2024. [Consulta: 23 maig 2024].
* ↑ Mason, Rowena. «Rishi Sunak says he ‘inherited’ very high immigration from Boris Johnson» (en anglès). The Guardian, 30-11-2023. [Consulta: 30 maig 2024].
* ↑ Crerar, Pippa. «Rishi Sunak promises UK’s largest ever military support package for Ukraine» (en anglès). The Guardian, 22-04-2024. [Consulta: 11 agost 2024].
* ↑ Aikman, Ian. «Rishi Sunak marks six months since start of Israel-Gaza war» (en anglès). BBC, 06-04-2024. [Consulta: 11 agost 2024].
* ↑ Eleni Courea, Peter Walker. «Rishi Sunak resigns as Tory leader as well as PM after election defeat» (en anglès). The Guardian, 05-07-2024. [Consulta: 5 juliol 2024].
* ↑ «UK Cabinet member Rishi Sunak on being British, Indian & Hindu at same time», 07-08-2015.
* ↑ Puri, Anjali «UK Cabinet member Rishi Sunak on being British, Indian & Hindu at same time». Business Standard, 10-08-2015 [Consulta: 1r octubre 2019].
* ↑ Hundal, Sunny «Democracies can be strengthened by equal representation in Parliament». Hindustan Times, 23-06-2017 [Consulta: 14 gener 2020].
* ↑ Sonwalkar, Prasun «Indian-origin lawmakers Alok Sharma, Rishi Sunak take oath on Bhagwad Gita in UK's House of Commons». Hindustan Times, 18-12-2019 [Consulta: 13 gener 2020].
* 1 2 Roy, Amit «Murthy son-in-law gets Hague's seat». The Telegraph, 20-10-2014 [Consulta: 1r octubre 2019].
* ↑ «Akshata Murty: Rishi Sunak's wife and richer than the Queen». The Guardian, 07-04-2022 [Consulta: 7 abril 2022].
* ↑ «Sudha-Narayana Murthy's son-in-law Rishi Sunak wins polls as Conservative party member» (en anglès). The Economic Times, 09-05-2015 [Consulta: 9 maig 2015].
* ↑ ; Bird, Steve «Why Rishi Sunak's wife may hold the clue to his budget». The Telegraph, 15-02-2020 [Consulta: 11 setembre 2020].
* ↑ «Chancellor Rishi Sunak has new pool, gym and tennis court approved». BBC News, 26-08-2021 [Consulta: 29 agost 2021].
* ↑ «New chancellor Rishi Sunak adds Downing Street address to his bulging property portfolio». The Times [Consulta: 15 juliol 2022].
* 1 2 3 Edwardes, Charlotte «Meet the chancellor: the real Rishi Sunak, by the people who know him best». The Times, 01-08-2020 [Consulta: 11 setembre 2020].
* ↑ Neate, Rupert «Sunaks' £5m Santa Monica flat offers sun, sea … and a pet spa». The Observer, 03-04-2022 [Consulta: 3 abril 2022].
* ↑ Puri, Anjali «UK Cabinet member Rishi Sunak on being British, Indian & Hindu at same time». Business Standard, 10-08-2015 [Consulta: 1r octubre 2019].
* ↑ «Outrageously awkward clip of Rishi Sunak explaining to teenagers how much he loves Coca-Cola goes viral» (en anglès). indy100, 03-03-2021. [Consulta: 24 octubre 2022].
* ↑ «A Portrait of Modern Britain» p. 2. Policy Exchange. [Consulta: 20 febrer 2020].
* ↑ Roberts, Lizzie «Watch out Dilyn, Rishi Sunak's got a new pup in town». The Telegraph, 01-07-2021 [Consulta: 21 abril 2022].
* ↑ «Chancellor Rishi Sunak 'understands that racing is very important'». Racing Post, 28-03-2020 [Consulta: 24 octubre 2022].
* ↑ «Rishi Sunak: 10 things to know about the Indian-origin UK PM contender». Deccan Herald, 21-10-2022 [Consulta: 24 octubre 2022]. «On his website, Sunak lists his hobbies as keeping fit, soccer, cricket and the movies.»
* ↑ «The ECW Team». Education Cannot Wait. Arxivat de l'original el 21 juny 2022. [Consulta: 12 juliol 2022].
* ↑ «Rishi Sunak moves belongings out of Downing Street, says report». Business Standard, 10-04-2022 [Consulta: 20 abril 2022].
* ↑ «Chancellor Rishi Sunak and family 'to spend less time at Downing Street'». ITV News, 09-04-2022. Arxivat de l'original el 21 abril 2022. [Consulta: 20 abril 2022].
* ↑ «The Sunday Times Rich List 2022: the top 250» (en anglès). The Times. [Consulta: 25 octubre 2022].
* ↑ Cowburn, Ashley «Rishi Sunak and Akshata Murty make Sunday Times Rich List with £730m fortune» (en anglès). The Independent, 20-10-2022.